- 2 Tesalonika
- <
- 1
- >

2 Tesalonika
Teik pasi Pol liai hani teka kahikahi Jises Krais ti Tesalonika
Kakain ti haxewai teik pepa ie
Lokon ti Pol tutuen tehu taon Korin, i tai ulea hani teka kahikahi Krais ti tehu taon Tesalonika. I sohot sai 20 ahang muhin ti Jises moih aliawa ape Haeu waxi i hani tesol tonan. Pol hongoen ka hina ti teka Tesalonika laha kapaxe aliai Jises Krais. Lato sokok Jises hoi i aliawen, aile ape lato puas lioa. Ti he teik pas ie Pol hahanau ka imat ti aliai Jises Krais, tel seilon pate lialun wanen sohot kouke, tetel i pahoxai Haeu ma watakai hawane hatesol nauna tetan. I itini teka seilon hani ailei saun lialun. Tuahe imuh Jises Krais tel Masiwi aliama ape hatesol seilon lialun laha uke kawatan ti lialui woulaha. Pol hakui teka Tesalonika akeni konginiai kakain salan ti Jises Krais. Tin i kakane lato ti usiai saun tenen ti Jises Krais hahanau lehe i halowi lato ailei waliko solian.
1
1 Kakai Pol, Sailas ma Timoti hani teka kahikahi Jises Krais ti Tesalonika, teteka amuto se seilon ti tel Tamakako Haeu ma Jises Krais tel Masiwi.
2 Amite kamei Haeu ma Jises Krais tel Masiwi ti aile kola haniamuto lalape soliaian ma hatona hasoliai tiamuto.
Pol kak hakui teteka Tesalonika seilon liai axi kawatan
3 Tesol akikimite ti Jises Krais, lawe mewenae amite kak kemulik hani Haeu ti amuto hatesol nake liai pupuasamite. Pate solian ti amite aile ukek ien nake xoxoi namilomuto ti Krais ma wawahen ti amuto tel tel i to xox tatalele. 4 Aile ape amite to sasameni amuto hani teka kahikahi Krais liai. Amite kakaxi xoxoi tutuhamuto kalak kawatan ma totohong tenen tenen seilon liai aile hahani amuto nake amuto soh ti Jises Krais.
5 Tesol waliko ien i kola ka Haeu i lawe salan. Na i paxai kolongeni woi seilon, kolongenian tetan sawisawin wanen. I namiloi ukek i tapai na amuto uke tonain tuah kapin nake amuto tu xox tatale kalak amuto kakau kawatan ti seilon liai aile hahani amuto. 6 Tuahe imuh Haeu kahui aliake kawatan hani teka laha aile hahakawata amuto nake lawe i aile waliko tenen mewenae salan. 7 Ape i hapau hawane kako hatesol tataen ti tel Masiwi Jises tahiama ti tone Haeu hetekie teka engel pate kuin ma xekei ah kakalini lato. 8 Tataen ien i axi hawane kawatan hani teka laha kum nam waxi Haeu ma teka laha kum hong usi meng solian tetan. 9 Tel Masiwi Jises axi laha kawatan tenen tap tahi tapoan. Teteka ien i selai xaxaweni laha tetan ape laha kum ningahi ma amuke pohen hetekie soliaian. 10 Hatesol waliko ien i sohot telao ti tel Masiwi Jises aliama, ape teka namilolaha xoxoan tetan laha sameni hawane i ma kaxi ahuti soliai pupuasan. Amuto tin leilolaha nake amuto soh waliko ti amite kaxi haniwen amuto sale puase Jises Krais.
11 Aile ape lawe amite lotu huali amuto. Amite kamei Haeu tel Masiwi ti kako hualiamuto ailei saun ma puasain solian ti pahan amuto usiwa. Amite kamei i ti axiamuto poh ti ailei lawe waliko solian ti pahamuto ma ti hualiamuto aile hatapoi waliko ien ti xoxoi namilomuto ti Jises Krais. 12 Amite lotu kamei Haeu tesol waliko ien lehe teka seilon laha papaxai soliai puasamuto laha sameni Jises tel Masiwi ti kako. Ape Haeu namiloi ukek amuto seilon pate tuah. Amite kamei eliel lehe waliko ien i sohot ti lalape soliai Haeu ma tel Masiwi Jises Krais.

- 2 Tesalonika
- <
- 1
- >

© 2012 Wycliffe Bible Translators, Inc.